子美士曹送示梅花似表弟有詩因次其韻
作者：李彌遜
朝代：宋

paragraphs: 春花先到詩翁家，融和入木生妍華。
攀條不减隴頭贈，與我病眼增空花。
輕綃襯雪香未透，月中妃子新來痩。
意態輕盈總不如，孤芳雅合群花右。
速令解盎傾彫胡，叩門換酒呼長鬚。
對花劇飲百不問，此身如視秦人臞。
一枝相惱已如許，況及秀發連根株。
春工日夜正剪刻，東鄰□好公知無。
會須空腹貯好語，醉中要看雲烟書。